Euroopa Parlamendi ja nõukogu direktiiv 97/60/EÜ,

27. oktoober 1997,

millega muudetakse kolmandat korda direktiivi 88/344/EMÜ toiduainete ja toidu koostisainete tootmisel kasutatavaid ekstrahente käsitlevate liikmesriikide õigusaktide ühtlustamise kohta

EUROOPA PARLAMENT JA EUROOPA LIIDU NÕUKOGU,

võttes arvesse Euroopa Ühenduse asutamislepingut, eelkõige selle artiklit 100a,

võttes arvesse komisjoni ettepanekut, [1]

võttes arvesse majandus- ja sotsiaalkomitee arvamust, [2]

toimides asutamislepingu artiklis 189b sätestatud korras [3]

ning arvestades, et:

toidu teaduskomitee on uuesti läbi vaadanud kõik direktiivis 88/344/EMÜ [4] loetletud ekstrahendid, et 1981. aastal ajutiselt kehtestatud aktsepteeritavad päevased kogused asendada lõplikega; see ei ole alati olnud võimalik, sest tööstus ei ole edastanud vajalikku temalt taotletud teavet; saadud teabest lähtudes sai toidu teaduskomitee kinnitada oma nõusolekut enamiku ekstrahentidega; ekstrahendijääkide piirnorme teatavates toiduainetes on võimalik vähendada;

mõningad ekstrahendid pole enam kasutusel ja need tuleks seetõttu loetelust kõrvaldada;

seoses teaduse edusammudega on välja töötatud teised ained, need võib kõnealusesse direktiivi lisada; teaduskomiteelt soodsa hinnangu saanud uut ekstrahenti tuleks lubada;

seda uut ekstrahenti, nimelt 1, 1, 1, 2-tetrafluoroetaani, kasutatakse ainuüksi lõhna- ja maitseainete ekstraheerimiseks ja selle jäägid toiduainetes ei ületa 0,02 mg/kg; neid jääke arvesse võtmata on ekstrahent täielikult uuesti kasutatav, seega ei ole tema kasutamisel neis tingimustes mingit mõju atmosfääri globaalsele soojenemisele;

teaduse ja tehnika arengut silmas pidades on vaja teha tehnilist laadi muudatusi; menetluse lihtsustamiseks ja kiirendamiseks tuleks nende meetmete vastuvõtmine usaldada komisjonile;

selline menetlus võimaldab uuendused turule viia kiiremini, see aga on kasuks nii tööstusele kui tarbijale,

ON VASTU VÕTNUD KÄESOLEVA DIREKTIIVI:

Artikkel 1

Käesolevaga muudetakse direktiivi 88/344/EMÜ järgmiselt:

1) Artiklile 4 lisatakse järgmine lõige:

"a) teaduse ja tehnika arengut silmas pidades lisas tehtavad vajalikud muudatused ekstrahentide kasutamise, nende kasutustingimuste ja nende jääkide piirnormide kohta."

Endised lõiked a, b ja c muutuvad vastavalt lõigeteks b, c ja d.

2) Lisa muudetakse järgmiselt:

a) I OSA

Aine "butüülatsetaat" kustutatakse.

b) II OSA

Kannet heksaani kohta muudetakse järgmiselt:

"Nimetus | Kasutustingimused (kokkuvõtlik ekstraheerimise kirjeldus) | Jääkide piirnormid ekstraheeritud toiduainetes või toidu koostisainetes |

Heksaan(1) | Rasvade ja õlide tootmine või fraktsioneerimine ning kakaovõi tootmine | 1 mg/kg rasvas, õlis või kakaovõis |

Rasvatustatud valgutoodete ja rasvatustatud jahude valmistamine | 10 mg/kg toiduaines, mis sisaldab rasvatustatud valgutooteid ja rasvatustatud jahusid |

30 mg/kg lõpptarbijale müüdavates rasvatustatud sojatoodetes |

Rasvatustatud teraviljaidude valmistamine | 5 mg/kg rasvatustatud teraviljaidudes. |

c) III OSA

- Aine "metüülpropaan-1-ol" kustutatakse.

- Lisatakse järgmine aine:

"Nimetus | Jääkide piirnormid toiduaines, millesse need on sattunud, kui looduslikest lõhna- ja maitseomadustega ainetest valmistati ekstrahente kasutades lõhna- ja maitseaineid |

1, 1, 1, 2-tetrafluoroetaan | 0,02 mg/kg" |

Artikkel 2

1. Liikmesriigid muudavad oma õigus- ja haldusnorme nii, et:

- kauplemine toodetega, mis vastavad direktiivile 88/344/EMÜ käesoleva direktiiviga muudetud kujul, on lubatud hiljemalt alates 27. oktoobrist 1998,

- kauplemine toodetega, mis ei vasta direktiivile 88/344/EMÜ käesoleva direktiiviga muudetud kujul, on keelatud alates 27. aprillist 1999. Käesoleva direktiiviga muudetud direktiivile 88/344/EMÜ mittevastavaid, kuid enne nimetatud kuupäeva turuleviidud või märgistatud tooteid võib siiski turustada kuni varude ammendumiseni.

Liikmesriigid teatavad sellest viivitamata komisjonile.

2. Kui liikmesriigid need meetmed vastu võtavad, lisavad nad nendesse meetmetesse või nende meetmete ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

Artikkel 3

Käesolev direktiiv jõustub kahekümnendal päeval pärast selle avaldamist Euroopa Ühenduste Teatajas.

Artikkel 4

Käesolev direktiiv on adresseeritud liikmesriikidele.

Brüssel, 27. oktoober 1997

Euroopa Parlamendi nimel

president

J. M. Gil-Robles

Nõukogu nimel

eesistuja

R. Goebbels

[1] EÜT C 278, 24.9.1996, lk 25.

[2] EÜT C 66, 3.3.1997, lk 3.

[3] Euroopa Parlamendi 23. oktoobri 1996. aasta arvamus (EÜT C 347, 18.11.1996, lk 58), nõukogu 24. märtsi 1997. aasta ühine seisukoht (EÜT C 157, 24.5.1997, lk 4) ja Euroopa Parlamendi 15. juuli 1997. aasta otsus (EÜT C 286, 22.9.1997). Nõukogu 7. oktoobri 1997. aasta otsus.

[4] EÜT L 157, 24.6.1988, lk 28. Direktiivi on viimati muudetud Euroopa Parlamendi ja nõukogu direktiiviga 94/52/EÜ (EÜT L 331, 21.12.1994, lk 10).

--------------------------------------------------